בן אנד ג'ריס

מודעות חברתית וסביבתית

בשנת 1985 נוסדה קרן בן אנד ג'ריס לשם מימון פרויקטים חברתיים. לקרן הוקצו 7.5% מרווחי החברה לפני מס. בשנת 1992 ניהלה החברה מסע משותף עם הקרן להגנת ילדים (Children’s Defense Fund), שמטרתו להציב את צורכיהם הבסיסיים של ילדים בראש סדר היום הלאומי. משנת 2001 נארזות הגלידות במכלי קרטון ידידותיים לסביבה (ללא תוספת כלור). החברה שיתפה ועודנה משתפת פעולה עם שורה של ארגונים בעלי יעדים חברתיים וסביבתיים, לרבות הקרן העולמית לשימור חיות הבר - עמה הוקמה המכללה לשינוי אקלימי.
בתחילת שנת 2010 הודיעה החברה כי היא מתחייבת שעד סוף שנת 2013 כל רכיבי הגלידה יופקו בסחר הוגן, שמבטיח מחיר הוגן לחקלאים, ובהתאם - מפעל הגלידה שלה בישראל הפך למפעל המזון הישראלי שכל מוצריו מקבלים אישור זו.
בשנת 2018 הפיקה החברה מהודרת גלידה בטעם "PeCAN Resist" ("פקאן מחאה"). טעם זה לטענת החברה נועד למחות נגד האג'נדה הרגרסיבית של ממשלו של דונלד טראמפ ומעודד פעילים הנאבקים בדיכוי, התנהגות סביבתית מזיקה וחוסר צדק. החברה הודיעה על תרומה בסך 25 אלף דולר למספר ארגונים, ביניהם מצעד הנשים. הדבר הוביל להאשמות של החברה בעידוד אנטישמיות, מכיוון של מצעד הנשים מקושר ללינדה סרסור.

בן אנד ג'ריס בטלוויזיה ובקולנוע

השם "בן אנד ג'ריס" הפך שם נרדף לגלידה בארצות הברית (לצד המותג האגן דאז) וזכה להתייחסויות רבות בטלוויזיה ובקולנוע. בסדרת הטלוויזיה טווין פיקס נקראו האחים במשפחת הורן בן וג'רי ובאחד הפרקים בן אוכל גלידה ומתאר את רשימת מרכיביה. בשנת 1998, בפרק בסדרת הטלוויזיה הסימפסונים - Lisa Gets an A - הומר מזכיר כמה מן הטעמים המיוחדים של גלידות בן אנד ג'ריס. בקטע הפתיחה רושם בארט על הלוח "I will not scream / for ice cream". בשנת 2006 זכתה החברה להתייחסות פרודית בסדרה סאות' פארק, בפרק בו הוצגה החברה Jen & Berry's Frozen Yogurt and Ice Cream. ב-5 במרץ 2007 הציגו בן וג'רי בתוכנית הטלוויזיה הקומית "הקולבר ריפור" את טעם הגלידה החדש "סטיבן קולבר'ס אמריקון דרים" ואת הארגון TrueMajority שהוקם על ידי בן כהן לשם קידום מדיניות ליברלית יותר של הממשל בארצות הברית. בסדרה סקראבס מתאר הגיבור ג'ון דוריאן מקרה שבו נפגע בעינו מגלידה בטעם צ'אנקי מאנקי (אחד הטעמים הפופולריים של בן אנד ג'ריס).
בסרט הקולנוע משנת 2000 "איזה מין שוטרת" (Miss Congeniality) מזמינה הגיבורה (בגילומה של סנדרה בולוק) פינט שלם של גלידת בן אנד ג'ריס בטעם עוגיות שבבי שוקולד בעת ארוחת הצהריים. בסרט "ברידג'ט ג'ונס: עובדות החיים" מ-2004 מציינת הגיבורה, בעודה אוכלת ממכל גלידה, כי יש לה מערכת יחסים עם שני גברים - שם אחד בן ושם השני ג'רי. הלצה דומה שימשה גם בסדרת הטלוויזיה המצוירת איש משפחה. באחד הפרקים צופה משפחת גריפין בתוכנית טלוויזיה שבה משוחחות שתי נשים אגב אכילת גלידה. האחת אומרת לרעותה כי היא חברתה השלישית הטובה ביותר; מששואלת החברה מי הם שני החברים הראשונים מתקבלת התשובה "בן וג'רי".
בשנת 2010 בפרק השישי של הסדרה "שקרניות קטנות" ("Pretty Little Liars") מזכירה אחת הדמיות הראשיות את השם של הטעם המוכר "צ'אנקי מאנקי" בעת שיחת בנות עם חברותיה.
בשנת 2018 בסרט הנוקמים: מלחמת האינסוף הוזכרה הגלידה בדיאלוג בין טוני סטארק ל-סטיבן סטריינג'.

בן אנד ג'ריס בישראל

בישראל מיוצרות גלידות בן אנד ג'ריס במפעל באזור תעשייה באר טוביה הראשון בארץ שהוקם בשנת 1982 (בניגוד למותגים בינלאומיים אחרים דוגמת האגן דאז אשר בשלב זה מיובאים).
לכל הטעמים תעודת כשרות מטעם הרבנות של קריית מלאכי. לחלק מהטעמים יש כשרות נוספת מטעם בד"ץ בעלז.
הגלידות נמכרות במרכולים במיכלים בנפח של פינט, כ-470 מ"ל. בנוסף לכך, לחברה 2 חנויות מפעל: האחת ברחוב המיסב ביבנה, והשנייה ברחוב קציר באזור תעשייה באר טוביה. כמו כן, החברה מאפשרת הזמנה של "עגלות גלידה" לאירועים.
במאי 2013 הושקו בישראל, בהשקעה של מיליון שקלים וחצי, ארבעה טעמים של יוגורט יווני, המיוצרים במפעל הישראלי של החברה. כיום אינם כבר מיוצרים.
בנוסף בן אנד ג'ריס השיקו בישראל גלידה מיוחדת בטעם חרוסת לכבוד חג הפסח.

בן אנד ג'ריס טבעוני

באפריל 2015 הודיעה החברה כי היא תיענה לבקשת הצרכנים והיא עובדת על גלידות טבעוניות - ללא מוצרים מהחי. מאוחר יותר, בינואר 2016 הודיעה כי תשיק באביב ארבעה טעמים חדשים בסדרת הגלידות הטבעוניות שלה.
לאור הביקוש הרב של הקהל הטבעוני והאלרגים לחלב וביצים, ב-8 בפברואר 2017 החלה המכירה במפעלי החברה בבאר טוביה וביבנה. שבוע לאחר מכן, הגלידות הופצו בכל רחבי הארץ.